text: Røveri førte til knivoverfald
  22 august 2015 kl. 12.14
  Politiet har efter knivoverfaldet i Esbjerg nu fået klarlagt, hvad der er sket i minutterne før overfaldet.
  Den 43-årige mand, der lørdag formiddag blev stukket i maven med en kniv af to gerningsmænd, har nu fået mulighed for at komme med sin version af sagen, oplyser politiet til TV SYD.
  - Manden kommer gående og bliver opsøgt af de to gerningsmænd. De truer ham med en kniv for at få fat på mandens poser, hvor der blandt andet var legetøj, parfume og tøj i, og mandens pung med kontanter. Efter han giver det til gerningsmændene, stikker de ham i maven med kniven, siger vagthavende fra Syd- og Sønderjyllands Politi, Ivan Gohr Jensen, til TV SYD.
  Overfaldet skete i en viadukt på Præstebakken i Esbjerg, og gerningsmændene forlod med det samme stedet. Manden er såret men ikke alvorligt.
  Politiet har allerede fået nogle henvendelser i sagen, som dog ikke har ført dem nærmere gerningsmændene - og de søger derfor fortsat vidner til overfaldet. Politiet kan som altid kontaktes på nummeret 114.
  